除夜大雪留濰州元日早晴遂行中途雪復作
作者：蘇軾
朝代：宋

paragraphs: 除夜雪相留，元日晴相送。
東風吹宿酒，瘦馬兀殘夢。
葱曨曉光開，旋轉餘花弄。
下馬成野酌，佳哉誰與共。
須臾晚雲合，亂灑無缺空。
鵝毛垂馬騣，自怪騎白鳳。
三年東方旱，逃戶連敧棟。
老農釋耒歎，淚入饑腸痛。
春雪雖云晚，春麥猶可種。
敢怨行役勞，助爾歌飯甕。